Казка другая.   
  
Як рабілі вясёлку  
(Казкі Лесавічка)  
*Яраслаў Пархута*

Пры азярыне, між кветак і траў, гулялі ў хованкі праменьчыкі. Іх было ажно сем — Фіялетавы, Сіні, Блакітны, Зялёны, Жоўты, Аранжавы і Чырвоны. Раптам праменьчык Фіялетавы сказаў:

— Надакучыла тут. Хачу на другі бераг!

Абапёрся адным канцом на купіну, выгнуўся дугою, другі канец апусціў на процілеглы бераг і засвяціўся ад радасці.

Убачыў праменьчык Сіні, як брат ягоны раскашуе там, і таксама сказаў:

— I я на той беражок хачу!

Пераскочыў азярыну, далучыўся да Фіялетавага, і ўжо напару заззялі яны над зямлёю.

Зайздросна стала праменьчыку Блакітнаму, што браты гэтак зіхацяць разам, і ён, доўга не думаючы, кінуўся да іх.

У небе цяпер тры стужачкі каляровыя гарэлі.

Праменьчык Зялёны не вытрымаў, шугануў увысь і адтуль гукнуў:

— Гэй, там, на зямлі! Да нас гайда! Тут гэтак прасторна! I відаць далёка…

Праменьчык Жоўты павагаўся, а тады ўзяў і таксама пераскочыў азярыну, прыстроіўся да Зялёнага. Атрымаўся ладны паясок — пяцікаляровы.

— А хіба я горшы! — падумаў праменьчык Аранжавы і кінуўся следам.

У небе ўжо гарэў шасцікаляровы паясок.

Бачачы такое дзіва, праменьчык Чырвоны сказаў:

— Братва! А мяне прымеце?

— Прымем! Прымем! — пачуліся галасы — Не марудзь толькі.

Праз хвіліну ў небе над азярынай вісела незвычайная стужка. У ёй гарэла сем колераў — чырвоны, аранжавы, жоўты, зялёны, блакітны, сіні і фіялетавы. Ім радавалася ўсё жывое на зямлі. А паколькі тая стужка ззяла надзвычай весела, то людзі і назвалі яе проста і ясна — Вясёлка.